L 280/50
EL
Επίσημη Εφημερίδα της Ευρωπαϊκής Ένωσης
28.10.2022
(5)
Οι κατασκευαστές κλήθηκαν να επαληθεύσουν τα προσωρινά δεδομένα σύμφωνα με το άρθρο 7 παράγραφος 5 του κανονισμού (ΕΕ) 2019/631 και να γνωστοποιήσουν στην Επιτροπή τυχόν σφάλματα εντός τριών μηνών από την παραλαβή της κοινοποίησης.
63 κατασκευαστές επιβατικών αυτοκινήτων και 42 κατασκευαστές ελαφρών επαγγελματικών οχημάτων υπέβαλαν γνωστοποίηση σφαλμάτων.
(6)
Τα προσωρινά δεδομένα περιλάμβαναν τον διορθωτικό συντελεστή τόσο για τα επιβατικά αυτοκίνητα, ο οποίος υπολογίζεται σύμφωνα με το άρθρο 7 παράγραφος 2 του εκτελεστικού κανονισμού (ΕΕ) 2017/1153 της Επιτροπής (2), όσο και για τα ελαφρά επαγγελματικά οχήματα, ο οποίος υπολογίζεται σύμφωνα με το άρθρο 6 παράγραφος 2 του εκτελεστικού κανονισμού (ΕΕ) 2017/1152 της Επιτροπής (3).
Δεδομένου ότι οι τελικοί διορθωτικοί συντελεστές ισούνταν με ένα για όλους τους κατασκευαστές και τις ομάδες τους, δεν ήταν αναγκαίο να διορθωθεί ο υπολογισμός των μέσων ειδικών εκπομπών.
(7)
Για δύο κατασκευαστές επιβατικών αυτοκινήτων και έναν κατασκευαστή ελαφρών επαγγελματικών οχημάτων, όλα τα οχήματα που δηλώθηκαν στο προσωρινό σύνολο δεδομένων ήταν εκτός του πεδίου εφαρμογής του κανονισμού (ΕΕ) 2019/631.
Για έναν κατασκευαστή επιβατικών αυτοκινήτων, δεν είχαν αναφερθεί τιμές ειδικών εκπομπών CO2 βάσει του NEDC για κανένα από τα οχήματα του προσωρινού συνόλου δεδομένων και, ως εκ τούτου, ο εν λόγω κατασκευαστής δεν περιλαμβάνεται στην παρούσα απόφαση.
(8)
Για τους υπόλοιπους 30 κατασκευαστές επιβατικών αυτοκινήτων και 26 κατασκευαστές ελαφρών επαγγελματικών οχημάτων που δεν γνωστοποίησαν σφάλματα στα σύνολα δεδομένων ή που δεν απάντησαν διαφορετικά, τα προσωρινά δεδομένα και οι προσωρινοί υπολογισμοί των μέσων ειδικών εκπομπών και των στόχων ειδικών εκπομπών θα πρέπει να επιβεβαιωθούν.
(9)
Η Επιτροπή έλεγξε τα σφάλματα που γνωστοποιήθηκαν από τους κατασκευαστές, καθώς και τις αιτιολογήσεις για τη διόρθωσή τους, και το προσωρινό σύνολο δεδομένων επιβεβαιώθηκε ή τροποποιήθηκε, ανάλογα με την περίπτωση.
Ως εκ τούτου, για 93 κατασκευαστές επιβατικών αυτοκινήτων και 68 κατασκευαστές ελαφρών επαγγελματικών οχημάτων, τα προσωρινά δεδομένα θα πρέπει να επιβεβαιωθούν ή να τροποποιηθούν.
(10)
Σύμφωνα με το άρθρο 4 του κανονισμού (ΕΕ) 2019/631, ο κατασκευαστής θα πρέπει να θεωρείται ότι συμμορφώνεται με τον στόχο ειδικών εκπομπών του εάν οι μέσες ειδικές εκπομπές του CO2 που προσδιορίζονται στην παρούσα απόφαση δεν υπερβαίνουν τον στόχο ειδικών εκπομπών του.
Για τους κατασκευαστές που είναι μέλη ομάδας, σύμφωνα με το άρθρο 6 του εν λόγω κανονισμού, η συμμόρφωση θα πρέπει να αξιολογείται στο επίπεδο της ομάδας.
Για τους κατασκευαστές ή τις ομάδες κατασκευαστών στους οποίους ή στις οποίες χορηγήθηκε παρέκκλιση από τους στόχους ειδικών εκπομπών τους για το ημερολογιακό έτος 2020 σύμφωνα με το άρθρο 10 του εν λόγω κανονισμού, οι μέσες ειδικές εκπομπές CO2 αξιολογούνται ως προς τη συμμόρφωσή τους με τους στόχους παρεκκλίσεων που τους έχουν χορηγηθεί.
(11)
Σύμφωνα με το άρθρο 4 παράγραφος 3 του κανονισμού (ΕΕ) 2019/631, για κάθε κατασκευαστή ή ομάδα κατασκευαστών, μόνο το 95 % των καινούργιων επιβατικών αυτοκινήτων του που ταξινομήθηκαν κατά τη διάρκεια του ημερολογιακού έτους 2020, τα οποία επιλέγονται βάσει των επιπέδων εκπομπών τους, λαμβάνονται υπόψη για τους σκοπούς του προσδιορισμού των μέσων ειδικών εκπομπών CO2 για τον εν λόγω κατασκευαστή ή για την εν λόγω ομάδα κατασκευαστών.
(12)
Σύμφωνα με το άρθρο 5 του κανονισμού (ΕΕ) 2019/631, για τον υπολογισμό των μέσων ειδικών εκπομπών CO2 των κατασκευαστών επιβατικών αυτοκινήτων, κάθε καινούργιο επιβατικό αυτοκίνητο με ειδικές εκπομπές CO2 κάτω των 50 g CO2/km (NEDC) υπολογίζεται ως 2 επιβατικά αυτοκίνητα για το ημερολογιακό έτος 2020, με συμβολή «υπερμορίων» έως 7,5 g CO2/km για κάθε κατασκευαστή ή ομάδα κατασκευαστών.
(13)
Η εξοικονόμηση εκπομπών CO2 που επιτυγχάνεται με τη χρήση καινοτόμων τεχνολογιών οι οποίες έχουν επαληθευμένη συμβολή στη μείωση των εκπομπών CO2 και έχουν εγκριθεί από την Επιτροπή, σύμφωνα με το άρθρο 11 του κανονισμού (ΕΕ) 2019/631 («οικολογικές καινοτομίες»), λαμβάνεται υπόψη για τον υπολογισμό των μέσων ειδικών εκπομπών CO2, με συνολική συνεισφορά έως 7 g CO2/km για κάθε κατασκευαστή ή ομάδα κατασκευαστών.
Κατά το ημερολογιακό έτος 2020 λαμβάνεται υπόψη μόνο η εξοικονόμηση CO2 από οικολογικές καινοτομίες που προσδιορίζεται με αναφορά στον NEDC.
(2) Εκτελεστικός κανονισμός (ΕΕ) 2017/1153 της Επιτροπής, της 2ας Ιουνίου 2017, για την ανάπτυξη μεθοδολογίας προσδιορισμού των παραμέτρων συσχέτισης που απαιτούνται για να αποτυπωθεί η αλλαγή στην κανονιστική διαδικασία δοκιμών και για την τροποποίηση του κανονισμού (ΕΕ) αριθ.
1014/2010 (ΕΕ L 175 της 7.7.2017, σ. 679).
(3) Εκτελεστικός κανονισμός (ΕΕ) 2017/1152 της Επιτροπής, της 2ας Ιουνίου 2017, για την ανάπτυξη μεθοδολογίας προσδιορισμού των παραμέτρων συσχέτισης που απαιτούνται για να αποτυπωθεί η αλλαγή στην κανονιστική διαδικασία δοκιμών ελαφρών επαγγελματικών οχημάτων και για την τροποποίηση του εκτελεστικού κανονισμού (ΕΕ) αριθ.
293/2012 (ΕΕ L 175 της 7.7.2017, σ. 644).